钦定古今图书集成/明伦汇编/官常典/第617卷 > 田济
## 钦定古今图书集成/明伦汇编/官常典/第617卷 > 田济

按《明外史循吏传》：“济，麟游人。举进士。成化六年，累官
大名知府，改真定。至即祛吏弊，恤民瘼，兴学劝士，锄
强扶弱，政声渐起。明年大疫，施药以疗，死无依及尸
暴露者，给棺瘗之。岁又大凶，斗粟百钱，民有馁死者，
济不待报，开仓赈贷。又出粟三万馀石，半价以粜，遂
无腾贵之患。乃巡行所部州邑，察其不足而补助之”，
凡发粟二十七万馀石，颂声大作。性刚直，不屈势要。
定国公弟徐永宜擅杀佃人，济即弹奏，谪戍边。平山、
武强民十馀人被诬为盗，狱已成，为辨释之。军卫有
讼，莅以至公，不待捕而自至。部檄征派羊豕鸡鹅诸
物为具，奏汰其半，遂为定制。其他请于上官，宽民力、
节浮费者，不可胜纪。莅政八年，部内大治。